खरगोन जिला स्तरीय किसान सम्मेलन का शुभारम्भ प्रदेश का कोई हिस्सा सूखा नहीं रहेगा : मुख्यमंत्री श्री चौहान - Krishak Jagat -India ’s Agriculture newspaper in Hindi
December 12, 2016 admin 157 Views
खरगोन। जिला स्तरीय किसान सम्मेलन के दौरान उज्जैन में हुए राज्य स्तरीय किसान सम्मेलन में मुख्यमंत्री श्री शिवराज सिंह चौहान द्वारा प्रदेश के सभी किसानों को दिए गए संबोधन का सम्मेलन स्थल स्थानीय कृषि उपज मंडी में एलईडी वॉल टीवी के द्वारा सीधा प्रसारण भी किया गया। अपने संबोधन में मुख्यमंत्री श्री चौहान ने कहा कि प्रदेश में पहले मात्र 7 लाख 50 हजार हेक्टेयर भूमि सिंचित होती थी। प्रदेश के किसानों को खेती को लाभ का धंधा बनाने के लिए सिंचित क्षेत्र का रकबा बढ़ाया गया है और अब पूरे प्रदेश में 40 लाख से अधिक भूमि सिंचित हो रही है। प्रदेश सरकार यह भी कोशिश कर रही है कि प्रदेश का कोई भी हिस्सा सूखा नहीं रहेगा। प्रदेश के किसानों के लिए फसल बीमा और राहत के कार्य भी किए गए हैं। सम्मेलन में मौजूद किसानों ने मंत्रमुग्ध होकर मुख्यमंत्री श्री चौहान का संबोधन सुना और मुख्यमंत्री के साथ खेती को लाभ का धंधा बनाने का संकल्प लेकर अपना आल्हाद भी व्यक्त किया। जिला स्तरीय कृषि मेले के दौरान खरगोन जिले के 6927 किसानों को 10837236.13 करोड़ रूपए के फसल बीमा की राशि वितरित की गई। किसान मेले के माध्यम से ही मुख्यमंत्री युवा उद्यमी के तहत तुषार पिता जयप्रकाश पाठक को जीन के लिए 1 करोड़ रूपए, विशाल पिता रमेशचंद्र यादव को एलईडी स्क्रीन कार्य के लिए 11 लाख 50 हजार रूपए और निलिमा पिता मनोज भगोरे को डेंटल क्लिनिक स्थापित करने के लिए 1 लाख रूपए ऋण स्वीकृति पत्र प्रदान किया गया।
कार्यक्रम में कलेक्टर श्री अशोक कुमार वर्मा, विधायकों में सर्वश्री बालकृष्ण पाटीदार, श्री राजकुमार मेव, श्री हितेंद्रसिंह सोलंकी सहित अन्य जनप्रतिनिधि उपस्थित रहे। जिला स्तरीय किसान सम्मेलन का आयोजन किसान कल्याण कृषि विकास खरगोन एवं के. जे. एजुकेशन सोसायटी (प्रवर्तक कृषक जगत) द्वारा किया गया। इस अवसर पर आयोजित तीन दिवसीय प्रदर्शनी में लगभग 70 स्टालों के माध्यम से कृषकों को जानकारी दी गई।
← 415 लाख हेक्टेयर में रबी बोनी पूरी
समन्वित कृषि प्रणाली से नियमित आय एवं रोजगार →